Vrou wat tussen mure vassit bejaard, blind | Maroela Media
Vrou wat tussen mure vassit bejaard, blind
Die vrou was heelnag tussen die twee mure vasgekeer (Foto: Verskaf)
Die vrou wat Donderdagaand tussen twee mure vasgekeer geraak het, is blind en het glo gevlug ná 'n rusie met haar kinders.
Maroela Media het vroeër berig ER24-paramedici en die Midvaal-brandweerdiens het Vrydag net voor 08:00 gereageer op 'n noodoproep van 'n vrou van Meyerton, Gauteng, wat tussen 'n grensmuur en die muur van haar bure se huis vasgesit het.
Dit het intussen aan die lig gekom dat dié vrou, bekend as Mimi, Donderdag omtrent 18:00 tussen die twee mure beland het ná 'n rusie met haar kinders. Sy het die hele nag tussen die twee mure vasgesit. Sy het later aan lede van die brandweer verduidelik dat sy en haar kinders die Donderdagmiddag 'n rusie gehad het. Sy wou ná die rusie na haar bure vlug. Sy het oor hul muur geklim en tussen die twee mure vasgekeer geraak.
Midvaal-brandweerdiens het die vrou Vrydagoggend te hulp gesnel [Foto: Verskaf]
"Sy kon nie haar weg daaruit vind nie omdat sy blind is," het Kagiso Korae, woordvoerder van die Midvaal-munisipaliteit, aan Maroela Media gesê.
Volgens Mimi se buurman het sy honde Vrydag vroegoggend aanhoudend geblaf en hy het uit die huis gegaan om te kyk waaroor die bohaai gaan. Dit is toe dat hy vir Mimi tussen die twee mure gewaar het.
"Die buurman het ons in kennis gestel dat Mimi bejaard en blind is," het Korae gesê. Dit is nie bekend presies hoe oud Mimi is nie.
"Lede van die Midvaal-brandweer het oor die grensmuur geklim om Mimi te bevry. Sy was by haar volle bewussyn."
Nadat Mimi bevry is, het paramedici haar op die toneel vir hipotermie behandel voordat sy per ambulans na die Kopanong-hospitaal in Vereeniging geneem is vir verdere mediese behandeling.
Suikerrietbedryf verloor miljoene weens KZN-onluste
Man in hof oor dwelms in boot
En die aanbieder van 'Wie word 'n miljoenêr' is …
Kyk: AB slaan 100-tal in IPL-oefenwedstryd
Ek voel vreeslik sleg na ek die berig gelees het en moet erken dat ek snaakse gedagtes gekry het by oorspronklike berig. In vandag se tye, verwag mens altyd die slegtste/ergste. Shame, haar kinders het haar seker nie eens gaan soek nie. Sterkte tannie Mimi
Siestog hoekom het die kinders nie na haar gaan soek nie, shame
My gooiste dit is al klaar moelik om net op straat te wees, maar om blind en op straat te wees ruk 'n mens se hart! Maar wat is die antwoord?
En haar kinders het haar nie gaan soek nie!
Ai nee! Die arme arme mens! Klink asof haar kinders haar baie sleg behandel as hul haar nie eens gemis het nie, en dan nog n baklyery ook met haar. Sy moet n vreeslike vrees vir haar kinders hê as sy oor n muur moes vlug!!Mense wat ou mense, kinders en diere mishandel is monsters.